Lazar Ristovski na konkursu dobio 40 miliona dinara za filmski projekat

Filmski projekat Lazara Ristovskog “Čarape kralja Petra” dobio je od Filmskog centra Srbije na konkursu oko 40 miliona dinara, zbog čega su se dva člana komisije – Đorđe Milosavljević i Dimitrije Vojnov – ogradili od konkursa, iako je prvobitno navedeno da su odluke donesene jednoglasno.

Vojnov je za “Novosti” kazao da ovaj projekat ne zaslužuje podršku, da je scenario epizodičan, da je tekst jednoličan…

Ristovski nije želeo da komentariše insinuacije da je njemu i “Čarapama” krenulo otkako je dao javnu podršku Aleksandru Vučiću u kampanji, a takve navode odbacio je i reditelj Slobodan Skerlić, predsednik Komisije.

[preporucene_vesti ids=”267818, 262400″]

“Duboko verujem da u ovu komisiju nisam pozvan da bih odluku donosio rukom, već glavom, i da su se ruke na ovom glasanju dizale bez mnogo korišćenja glave. Principijelno, u radu komisije za nekoliko projekata, kada sam smatrao da neki do te mere ne zaslužuju podršku, unapred sam izuzeo svoj glas. Među njima su bile i ‘Čarape kralja Petra'”, rekao je Vojnov, koji kaže da je u komisiji bio i 2015. godine i da tada za isti ovaj projekat nije glasao iz istih ovih razloga.

“U samom obrazloženju konkursne komisije govori se o ‘rešivim manama scenarija’, dakle, čak i oni koji su ga podržali prepoznaju da ima probleme”, rekao je Vojnov.

Interesantno je da je krajem maja firmi “Zilion film” dodeljeno je tri miliona dinara za projekat “Ravno Selo film festival”, a vlasnik, Ristovski, kaže da taj novac na konkursu nije dodeljen njemu, već „mladim ljudima u Ravnom Selu i studentima fakulteta dramskih umetnosti, budućim akterima i učesnicima festivala.“

Da podsetimo, Ristovski je bio i jedan od 650 potpisnika proglasa pod imenom „Za bolju Srbiju“ u kom su poznate ličnosti uputile podršku predsedničkom kandidatu Aleksandru Vučiću.

Izvor: Novosti,BIZLife

Foto: YouTube screenshot